Dôvodová správa

A. Všeobecná časť

Cieľom novelizácie zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a o zmene a doplnení zákona č. 147/2001 Z. z. o reklame a zmene a doplnení niektorých zákonov v znení neskorších predpisov je zavedenie opatrení na zabránenie nežiaducim javom v oblasti liekovej politiky.  
 
S problematikou v oblasti liekovej politiky u liekov, zdravotníckych pomôcok a dietetických potravín súvisí navrhovaná novela, ktorou sa určujú  najmenej štyri termíny kategorizácie liečiv a liekov v súlade so smernicou Rady č. 89/105/EHS. Ďalej sa navrhuje doplnenie medicínsko-ekonomického rozboru dietetickej potraviny a nového ustanovenia, podľa ktorého sa určujú Ministerstvu zdravotníctva SR úlohy v oblasti kategorizácie liekov, zdravotníckych pomôcok a dietetických potravín. 
 
Súčasne sa vypúšťajú časti ustanovujúce podrobnosti o prevencii a kontrole prenosných ochorení vzhľadom na pripravovanú vyhlášku, ktorou sa ustanovujú podrobnosti o prevencii a kontrole prenosných ochorení ako vykonávací predpis zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov. 
 
Pre oblasť reklamy liekov sa navrhuje doplnenie zákona č. 147/2001 Z. z. o reklame a o zmene a doplnení niektorých zákonov v znení neskorších predpisov v oblasti finančnej kontroly dodržiavania ustanovení § 8. 
 
Návrh zákona nemá finančný, ekonomický vplyv ani vplyv na zamestnanosť.  
Navrhované ustanovenia sú v súlade s právnymi predpismi Európskej únie. 
Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná. 
Návrh novely zákona si nevyžiada zvýšené nároky na štátny rozpočet, rozpočty obcí a verejnoprávnych inštitúcií.